Eno od problematičnih vprašanj je pogodba o izgradnji kanalizacijskega omrežja v Famagusti, ki jo je Komisija prekinila decembra 2013. Sodni postopek je v skladu s pogoji Mednarodne zveze svetovalnih inženirjev (FIDIC) trajal zelo dolgo in je bil konec leta 2014 v fazi poravnave. Ta primer je opozoril na pomembno vlogo, ki jo mora imeti turška skupnost na Cipru pri omogočanju nemotenega izvajanja projektov in reševanju sporov.

Kot v zadnjih dveh letih se je močno prizadevalo za dokončanje dejavnosti, ki so se financirale iz starejših programov, in leta 2014 je bilo tako podpisanih 225 pogodb. Konec leta je bilo 264 odprtih pogodb, v primerjavi s 533 pogodbami konec leta 2011. To odraža večinoma zaključen, večji obseg dela, ki izhaja iz zelo obsežne dodelitve sredstev na začetku izvajanja programa pomoči, in sicer zlasti velikega števila nepovratnih sredstev. To je omogočilo racionalizacijo programa in posledično bolj osredotočen pristop in bolj obvladljiv obseg.

Povečala se je učinkovitost ukrepov za krepitev zaupanja, ki podpirajo varstvo kulturne dediščine, in Odbora za pogrešane osebe. Z začetnim srečanjem v Bruslju in in več misijami na Ciper se je začel nov krog pomoči na področju pravnega reda, ki se financira s strani instrumenta za izmenjavo informacij in tehnično pomoč (TAIEX) in vključuje 60 strokovnjakov iz držav članic.

Med pomembnimi dogodki leta 2014 je bila tudi otvoritev nove nikozijske čistilne naprave v kraju Mia Milia/Haspolat za oskrbo obeh skupnosti. V okviru treh razpisov za zbiranje predlogov, ki jih je objavila Evropska komisija, da bi spodbudila razvoj zasebnega sektorja, skupnosti in civilne družbe, je bilo podpisanih več kot 50 pogodb za nepovratna sredstva. V okviru programa štipendij za leto 2014, ki ga je izvedla organizacija British Council, so bile štipendije dodeljene 115 študentom.

Pogovori o rešitvi vprašanja, ki so se ponovno začeli februarja po skupni izjavi voditeljev, so spodbudili pričakovanja glede napredka. Komisija je bila pripravljena prilagoditi program glede na potrebe, da bi tako pospešila in razvijala morebitne dosežene dogovore. Znaten napredek pri pogovorih o rešitvi vprašanja v obdobju poročanja na žalost ni bil dosežen. Komisija nadaljuje izvajanje Uredbe o pomoči in s tem na splošno podpira ponovno združitev.

Za zagotovitev uspešnega in trajnostnega izvajanja v takšnem okolju mora turška skupnost na Cipru v celoti sodelovati v prizadevanjih za usklajevanje s pravnim redom Skupnosti. Sodelovanje med turško in grško skupnostjo na Cipru je še vedno potrebno za uresničevanje končnega cilja ponovne združitve.

Komisija deluje v posebnih političnih, pravnih in diplomatskih razmerah. Sklepati je treba dogovore ad hoc, da se program lahko izvaja in hkrati spoštujejo načela dobrega finančnega poslovodenja. V programih pomoči, ki jih financira EU, bi v običajnih razmerah sporazumi z vlado države upravičenke vzpostavili pravni okvir za razvojno pomoč. Takih sporazumov za pomoč turški skupnosti na Cipru ni mogoče vzpostaviti, Komisija pa se mora opreti na pravila in pogoje, ki se po njenem razumevanju uporabljajo na lokalni ravni. Upravljanje in zmanjšanje s tem povezanega tveganja je del odgovornosti Komisije, sprejeti ukrepi pa vključujejo skrbno spremljanje in pomoč upravičencem, revidirane plačilne pogoje in previden pristop pri uporabi bančnih jamstev. Pomoč vključuje pomemben znesek nepovratnih sredstev, ki zahtevajo upravljanje z intenzivno rabo sredstev.

Program se izvaja na tistih območjih Republike Ciper, kjer vlada Republike Ciper ne izvršuje dejanskega nadzora in kjer se v skladu s Protokolom 10 Pogodbe o pristopu pravni red Evropske unije začasno ne uporablja. Pomoč se izvaja predvsem prek neposrednega upravljanja s strani Evropske komisije, vendar pa nekatere projekte posredno upravljata Program Združenih narodov za razvoj (UNDP) in organizacija British Council.

Med letom 2006 in koncem leta 2014 je bilo 370 milijonov EUR namenjenih dejavnostim Uredbe o pomoči. Znesek letnega programa za leto 2014 je znašal 32,96 milijona EUR . Večletni finančni okvir za obdobje 2014–2020 zdaj prvič določa večletno perspektivo za program s stabilnejšim letnim financiranjem. Vendar pa je program pomoči, katerega namen je pospešiti ponovno združitev Cipra, začasne narave, Uredba Sveta št. 1311/213 o določitvi večletnega finančnega okvira pa omogoča revizijo, če se združitev doseže v obdobju tega večletnega finančnega okvira. Na podlagi skupne izjave grških in turških voditeljev na Cipru februarja 2014 je Komisija obljubila, da bo okrepila svoja prizadevanja za pomoč turški skupnosti na Cipru pri pripravi na izvajanje pravnega reda.

Uredba Sveta (ES) št. 389/2006 (v nadaljnjem besedilu: Uredba o pomoči) je podlaga za pomoč turški skupnosti na Cipru in zahteva letno poročanje Svetu in Evropskemu parlamentu. To poročilo zajema leto 2014.

Pred tem je bilo onemogočeno unovčenje nekaterih jamstev lokalnih bank. Komisija je menila, da ukrepi, ki jih je leta 2013 sprejela turška skupnost na Cipru (spremembe lokalne zakonodaje in enostranska dodelitev posebnega statusa uradu EUPSO), zadostujejo za zaščito mehanizma za reševanje pogodbenih sporov in bančnih jamstev. To je Komisiji omogočilo, da nadaljuje s podpisovanjem pogodb o nepovratnih sredstvih za mala in srednje velika podjetja, ki so bile odvisne od razrešitve težave v zvezi z bančnimi jamstvi.

Za podporne dejavnosti se uporabljajo tudi sredstva, ki jih zagotavlja Uredba o pomoči, leta 2014 pa je bila podpisana 24-mesečna pogodba za zagotavljanje upravljanja pisarn v uradu EUPSO do julija 2017.

4.2.Napredek pri doseganju ciljev

Splošni cilj programa pomoči je olajšanje ponovne združitve Cipra, in sicer s spodbujanjem gospodarskega razvoja turške skupnosti na Cipru, pri čemer je posebna pozornost namenjena gospodarskemu povezovanju otoka, izboljšanju stikov med obema skupnostma in z EU ter pripravam na prevzem pravnega reda Skupnosti. Dejavnosti za dosego vsakega od ciljev Uredbe o pomoči leta 2014 so bile:

4.2.1.Cilj 1: razvoj in prestrukturiranje infrastrukture

Marca je bil opravljen delni začasni prevzem nove telekomunikacijske opreme „omrežje nove generacije“, ki se je dolgo prestavljal, zaključena pa je bila tudi migracija dela omrežja za prenos. Načrt, da bi turška skupnost na Cipru ločila zagotavljanje storitev od upravljanja omrežja, ni bil izveden in popolna liberalizacija sektorja ni bila dosežena.

Aprila so v kraju Mia Milia/Haspolat otvorili novo nikozijsko čistilno napravo. To je največja čistilna naprava na otoku, ki oskrbuje obe skupnosti v Nikoziji. Gradbena dela so bila izvedena v okviru Programa Združenih narodov za razvoj (UNDP) s financiranjem odbora za ravnanje z izplakami v Nikoziji in EU. Namen tega je, da bi obe skupnosti ponovno uporabljali prečiščeno vodo; projektiranje se bo začelo leta 2015, toda za načrtovanje in izvedbo del mora biti potrjen dogovor med obema skupnostma o delitvi vode.

EU tudi spodbuja razprave o usklajevanju za nadomestitev pomembnega kanalizacijskega zbiralnika, ki bo povezan s čistilno napravo Mia Milia/Haspolat in bo oskrboval obe skupnosti v Nikoziji. To bo financirala EU.

Večina nerešenih sanacijskih del, povezanih s korozijo in drugimi težavami na čistilni napraviMorphou/Güzelyurt je bila izvedena in (končna) izkaznica o učinkovitosti se pričakuje leta 2015. Za ta obrat se načrtuje shema za ponovno uporabo vode v kmetijstvu, javni razpis pa bo objavljen leta 2015.

Nova čistilna naprava v kraju Famagusta je bila predana v uporabo leta 2013, vendar je bilo treba v obdobju poročanja o napakah, ki se nadaljuje v leto 2015, zaradi težav s korozijo premazati ali nadomestiti nekaj sestavnih delov.

Organizirana so bila obsežna posvetovanja z deležniki z namenom oblikovanja pomembne tehnične pomoči za nadaljnjo krepitev pristojnosti turške skupnosti na Cipru na področjih vode, odpadne vode in odpadkov. Pogodbe za to naj bi bile sklenjene na začetku leta 2015.

Na področju trdnih odpadkov je treba razširiti zmogljivosti odlagališča Koutsoventis/Güngör z drugo „celico“, kot je bilo predvideno v zasnovi projekta. To je bilo predvideno v načrtih leta 2014. Okrepljeno vključevanje v ta sektor je potrebno za zmanjšanje in po možnosti odpravo nenadzorovanega odlaganja. Dodatna pomoč za dokončanje in izvajanje Osrednjega načrta za ravnanje s trdnimi odpadki, kot zahteva pravni red EU, se bo začela izvajati leta 2015.

Na področju varstva narave je bila v okviru UNDP podpisana pogodba za dokončanje informacijskih in upravnih središč v štirih območjih, kjer se okolje še posebno varuje (SEPA). Gradnja teh stavb je bila leta 2011 ustavljena zaradi prekinitve pogodbe. V tem času ni bilo mogoče ukrepati in na strani turške skupnosti na Cipru zaradi nerešenega spora z nekdanjim izvajalcem še vedno obstajajo pomisleki. Poleg tega mora biti v načrtih upoštevano okolje, s turško skupnostjo na Cipru pa mora biti dosežen dogovor o podrobnostih v zvezi z načrti.

4.2.2.Cilj 2: spodbujanje socialnega in gospodarskega razvoja

V okviru tretjega razpisa za zbiranje predlogov (3 milijone EUR) za razvoj skupnosti je bilo podpisanih 7 pogodb o nepovratnih sredstvih. Cilji razpisa so izboljšati naravno in nematerialno bogastvo kulturne dediščine, izboljšati osnovne storitve v skupnosti ter okrepiti socialno kohezijo in lokalno upravljanje na podeželskih območjih. Od 37 projektov, ki so prejeli nepovratna sredstva v prejšnjih shemah za razvoj skupnosti, jih je bilo 13 dokončanih leta 2014, 12 projektov pa se še izvaja.

V okviru razpisa za 5 milijonov EUR nepovratnih sredstev je bilo z namenom spodbujanja konkurenčnosti malih in srednje velikih podjetij podpisanih 40 pogodb za pomoč pri modernizaciji teh podjetij, z elementom za zagonska podjetja. Dokončano je bilo evidentiranje trga za področji predelovanja hrane in ekoturizma, da bi se ugotovili morebitni nišni produkti.

Stalne tehnične podpore so bili deležni deležniki za razvoj podeželja na področju zdravja rastlin, raznolikosti posevkov, ekološkega kmetovanja in podpore za koriščenje nepovratnih sredstev. Preprečevanje škode na oljčnih nasadih, ki jo povzroča breskova muha, je pomembno za celoten otok, zato si je Komisija prizadevala za sodelovanje obeh skupnosti na tem področju in je podprla prvi festival oliv obeh skupnosti, čeprav je bil njegov učinek omejen zaradi politične občutljivosti. Leta 2014 je bila podpisana nova pogodba za oblikovanje sistema za odstranjevanje živalskih stranskih proizvodov. Leta 2014 se je začel tudi razpisni postopek za zagotavljanje tehnične pomoči pri izkoreninjanju živalskih bolezni. Pogodba za to naj bi bila podpisana v prvem četrtletju leta 2015.

V sektorju izobraževanja se je izvajalo vseh 10 pogodb za nepovratna sredstva za šole, ki so bile podpisane konec leta 2013. To je peta shema (0,7 milijona EUR) na tem področju, ki spodbuja uporabo sodobnih učnih metod in skupnih projektov obeh skupnosti. V severnem delu Cipra so sredstva za šole zelo omejena in nepovratna sredstva EU so v številnih primerih bistvenega pomena za razvoj.

Po zaključku projekta za razvoj poklicnega usposabljanja in trga dela (VETLAM) leta 2012 in ocenjevanja dejavnosti sektorja je bil izveden razpisni postopek za nadaljevalni projekt (VETLAM II), ki zajema sisteme za razvoj in spodbujanje poklicnega izobraževanja in usposabljanja, vseživljenjskega učenja ter ukrepe za aktivno politiko trga dela.